b'\n_START_ARTICLE_\nGrand Slam\n_START_PARAGRAPH_\nGrand Slam je oznaka za najpomembnej\xc5\xa1e \xc5\xa1tiri teni\xc5\xa1ki turnirje, tako z vidika gledalcev, kot tudi z vidika to\xc4\x8dk za teni\xc5\xa1ko lestvico ter denarnih nagrad. Tenisa\xc4\x8d ali dvojica sta dosegla pravi Grand Slam oz. koledarski Grand Slam, \xc4\x8de sta uspela zmagati na vseh \xc5\xa1tirih velikih teni\xc5\xa1kih turnirjih v istem koledarskem letu, oziroma Grand Slam, \xc4\x8de sta aktualna zmagovalca vseh \xc5\xa1tirih velikih teni\xc5\xa1kih turnirjev. Karierni Grand Slam pomeni, da sta tenisa\xc4\x8d ali dvojica v obdobju svoje kariere osvojila vse \xc5\xa1tiri turnirje za Grand Slam. Pravi Grand Slam je prvi dosegel Don Budge leta 1938 v konkurenci mo\xc5\xa1ki posami\xc4\x8dno. Skupno je v vsaj eni konkurenci pravi Grand Slam uspel trinajstim tenisa\xc4\x8dem. Ve\xc4\x8d kot enkrat je dose\xc5\xbeek uspel Margaret Court, ki je dosegla Grand Slame enkrat v posami\xc4\x8dni konkurenci in dvakrat v konkurenci me\xc5\xa1anih dvojic, ter Rodu Laverju, ki je Grand Slam dosegel dvakrat v posami\xc4\x8dni konkurenci.'